**Cocon de vie**

*Constanţa Buzea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se va trezi în prima zi cu soare

Primăvăratecul cocon de vie

Petrecerea-i va fi cu apă vie

Va fi beţia lui înfloritoare.

Într-un impuls rănit de poezie

Îi va sări pământul la picioare

Mireasma lui, de rugi şi sălcioare

În liniştea ce va părea pustie.

Dar viaţa ta de miere nemuritoare

Cu aurul plutind ca o stafie

Sub coastele a două mari ulcioare

Te va feri de gândul care ŞTIE?

Dacă se sparg, vei spune că te doare,

Dacă le cruţi n-ai nici o bucurie.